VENDIM
Nr. 898 , datë 29.12.2022
 
PËR  MBËSHTETJE FINANCIARE TË MENJËHERSHME TË PUNONJËSVE TË NJËSIVE TË QEVERISJES SË PËRGJITHSHME DHE INSTITUCIONEVE TË ARSIMIT TË LARTË PUBLIK PËR ZBUTJEN E IMPAKTIT TË KRIZËS

Në mbështetje të nenit 100 të Kushtetutës dhe të ligjit nr. 115/2021, “Për buxhetin e vitit 2022”, të ndryshuar, me propozimin e ministrit të Financave dhe Ekonomisë, Këshilli i Ministrave  

VENDOSI:

1. Mbështetjen financiare të menjëhershme të punonjësve të njësive të qeverisjes së përgjithshme dhe institucioneve të arsimit të lartë publik (IALP) për zbutjen e impaktit të krizës.
2. Në kuptim të këtij vendimi, njësi të qeverisjes së përgjithshme janë tërësia e njësive të qeverisjes qendrore, vetëqeverisjes vendore dhe të fondeve speciale.
3. Masat e mbështetjes financiare të menjëhershme jepen, si më poshtë vijon:
a) Në masën 20 000 (njëzet mijë) lekë, ku përfshihen punonjësit e njësive të qeverisjes së përgjithshme dhe IALP-ve, me pagë bruto nën 60 000 (gjashtëdhjetë mijë) lekë, si dhe kategoritë e mëposhtme:
i. punonjësit e policisë në strukturat e RENEA-s, FNSH-së, DELTA-s dhe të strukturës së posaçme operacionale; 
ii. punonjësit e Shërbimit të Mbrojtjes nga Zjarri dhe Shpëtimit; 
iii. punonjësit e strukturës së Batalionit të Këmbësorisë së Lehtë.
b) Në masën 10 000 (dhjetë mijë) lekë, ku përfshihen punonjësit e njësive të qeverisjes së përgjithshme dhe IALP-ve, me pagë bruto mbi 60 000 (gjashtëdhjetë mijë) lekë.
4. Përjashtohen nga përcaktimet e pikës 3 institucionet e rivlerësimit kalimtar të magjistratëve, efektet financiare të të cilëve përballohen brenda buxhetit të miratuar për këto institucione, për vitin 2022.
5. Nga kjo mbështetje financiare e menjëhershme përjashtohen stafet politike dhe personat e zgjedhur të qeverisjes qendrore dhe vetëqeverisjes vendore.  
6. Efektet financiare të pikës 1, të këtij vendimi, përballohen, si më poshtë vijon:
a) për çdo njësi të qeverisjes qendrore, për Shërbimin e Mbrojtjes nga Zjarri dhe Shpëtimit dhe punonjësit arsimorë/edukatorë të transferuar nga pushteti qendror në pushtetin vendor nga shpenzimet korrente, të miratuara për çdo njësi në buxhetin e vitit 2022, si dhe nga fondi rezervë i buxhetit, për vitin 2022; 
b) për njësitë e vetëqeverisjes vendore nga shpenzimet korrente, të miratuara në buxhetet përkatëse, për vitin 2022;
c) për njësitë e fondeve speciale nga shpenzimet korrente, të miratuara në buxhetin përkatës, për vitin 2022;
[bookmark: _GoBack]ç)  për IALP-të nga buxhetet përkatëse, për vitin 2022.
7. Ngarkohet Ministria e Financave dhe Ekonomisë për shpërndarjen e fondeve të nevojshme nga fondi rezervë i buxhetit, për vitin 2022, për të përballuar efektet financiare për institucionet e përfshira në shkronjën “a”, të  pikës 6, të këtij vendimi, në rast se fondi nga shpenzimet korrente në dispozicion nuk është i mjaftueshëm.
8. Ngarkohen njësitë e qeverisjes së përgjithshme dhe IALP-të të kryejnë veprimet financiare, deri më datë 10 janar 2023.
Ky vendim hyn në fuqi menjëherë dhe botohet në Fletoren Zyrtare.

